Svend Auken (S), 2003-03-27:
Jeg har ikke nogen anden direkte kommentar til hr. Kim
Andersen end at minde om det meget rigtige, som jeg synes hr. Kim Andersen sagde om Venstres holdning til indgåede aftaler ved tidligere lejligheder
Jeg går ud fra, at det stadig er Venstres opfattelse: har man indgået en aftale, gælder den aftale, indtil aftaleparterne bliver enige om noget andet.
Hr. Kim Andersen fremhævede dengang aftaler, som var over 40 år gamle, og jeg går ud fra, at det, at noget kun er få uger eller måneder gammelt, ikke svækker det, og at nye aftaler ikke skal overholdes mindre end gamle aftaler.
En aftale er en aftale.
Forbrugerne har betalt alle værdier i danske elselskaber, hvad enten vi taler om tiden før 1976, eller vi taler om tiden efter.
Ingen af værdierne i de danske elselskaber er skabt under markedsmæssige vilkår, og uanset hvor mange juridiske spidsfindigheder, vi er vidne til i disse dage, kan denne enkle kendsgerning ikke ændres.
Det er forbrugerne, der har betalt alle værdierne i de danske elselskaber.
De har været bundet til bestemte leverandører, de har ingen valgmuligheder haft.
Det får de nu efter den 1. januar, for nu har vi indført markedsmæssige vilkår, og det har vi gjort med en bred energireformaftale, som altså først nu er ved at blive gennemført.
Men indtil det tidspunkt har der ikke været tale om fri konkurrence.
Der har været tale om forbrugerskabte værdier, og derfor er det selvfølgelig ikke rimeligt, at tilfældige ejere skal score hele gevinsten af salg af de værdier, som forbrugerne har skabt, til andre formål.
En kommune som eksempelvis Gentofte har udsigt til salg af NESA til en meget stor milliardgevinst, som i øvrigt ikke kun er skabt af kunderne i Gentofte Kommune, men for 80 pct.'s vedkommende af kunder uden for Gentofte Kommune.
Mange, mange milliarder kroner skal overføres - et beløb større end det, hele den danske politiske verden diskuterede i forbindelse med sidste valg.
Derfor blev der under den tidlige regering - og det var ikke en del af energireformaftalen - gennemført en lov, der sikrede modregning ved fortjeneste af salg.
Det var Venstre og De Konservative dengang imod, men efter regeringsskiftet sagde man heldigvis, at man ikke ville ophæve den lov. Desværre er loven blevet undermineret ved spidsfindige fortolkninger, der ikke har taget det sarteste hensyn til forarbejderne med loven her i Folketinget, eksempelvis det meget enkle synspunkt, at indskudskapital er de penge, der er skudt ind, og ikke noget som helst andet.
Det har skabt usikkerhed, og den usikkerhed er ikke blevet mindre i forbindelse med den kreative bogføring i Herning, hvor statens eget selskab desværre har optrådt som en meget aktiv kreatør af disse kreative arrangementer.
Derfor er der selvfølgelig behov for at få løst de problemer, og fire partier har spillet ud med et forslag, der stadig er til behandling her i Folketinget, og som går ud på, at der stadig gennemføres næsten 100 pct.'s modregning i bloktilskuddene.
Regeringen har spillet ud med et forslag om 40 pct.'s modregning.
Vi har imidlertid et problem, og det er at sikre nettene.
Regeringen har selv spillet ud med et forslag om at forhandle sig til rette om en ordning, der sikrer neutralt ejerskab til de overordnede net.
Men mange af de argumenter for dette rigtige synspunkt, regeringen har indtaget, og som vi deler, kan med lige så stor styrke anvendes om de lokale net, og derfor er det vores håb i fortsættelsen, at man kan finde en løsning, der betyder, at folk ikke skal betale for det samme to gange, og betyder, at de kommercielle ejere af disse lokale net ikke får en mulighed for at malke deres kunder.
Enhver ejer af en fastnettelefon i Danmark ved, hvad der skete, da man gik fra offentligt monopol til privat monopol.
Vi skal ikke have gentaget Tele Danmark-historien med elselskaberne, det er vores bestræbelse.
Det er ikke kun elkunderne, det er også varmekunderne, der ligger os på sinde, og det var min fornemmelse, at vi var tæt på at finde en løsning.
Vi er stadig indstillet på at søge denne løsning fremmet, og vi er også indstillet på i forlængelse af energireformaftalen at tage en række af de punkter op, som ministeren har peget på.
Også her tror jeg, at vi kan finde en løsning. Hvad angår de mindre spørgsmål i forslaget: Forslaget om ledningen til Læsø finansieret af alle elforbrugerne synes vi er et fornuftigt og sympatisk forslag.
Hvad angår kød- og benmelsforslaget, vil vi gerne drøfte det nærmere i udvalget.
Det vil ikke blive et afgørende punkt i forhandlingerne, men vi skal selvfølgelig også behandle landbruget ordentligt og fair i forbindelse med forhandlingerne.
Vi tilsiger altså en positiv og konstruktiv forhandling